Otkrivenje (Šarić)/Glava 8.
1 I kad otvori sedmi pečat, postade tišina u nebu, jedno po sata. 

2 I vidjeh sedam anđela, koji stajahu pred Bogom, i dade im se sedam truba 

3 I drugi anđeo dođe, i stade pred žrtvenik imajući zlatnu kadionicu; i bijaše mu dano mnogo tamjana, da ga prikaže s molitvama svih svetih na žrtvenik zlatni pred prijestoljem. 

4 I dim od kađenja s molitvama svetih uzađe iz ruke anđelove pred Boga. 

5 I uze anđeo kadionicu, i napuni je ognja sa žrtvenika, i baci je na zemlju, i nastadoše glasovi i gromovi i sijevanje munja i potres. 

6 I sedam anđela, koji su imali sedam truba pripraviše se da zatrube. 

7 I prvi anđeo zatrubi, i postade tuča i oganj, pomiješani s krvlju, i padoše na zemlju, i trećina drveća izgorje, i sva zelena trava izgorje. 

8 I drugi anđeo zatrubi, i kao velika gora ognjem zapaljena bačena bi u more; i trećina mora postade krv. 

9 I umrije trećina stvorenja, što živi u moru, i trećina lađa propade. 

10 I treći anđeo zatrubi, i pade s neba velika zvijezda, koja je gorjela kao baklja, i pade na trećinu rijeka i na izvore voda. 

11 I ime je zvijezdi Pelin; i trećina voda postade pelin, i mnogi ljudi pomriješe od voda, jer postadoše gorke. 

12 I četvrti anđeo zatrubi, i udarena bi trećina sunca, i trećina mjeseca, i trećina zvijezda, da pomrča trećina njihova, i trećina dana da ne svijetli, tako i noći. 

13 I vidjeh, i začuh glas jednoga orla gdje leti posred neba vičući glasom velikim: "Jao, jao, jao onima, koji stanuju na zemlji, od ostalih truba trojice anđela, koji će još trubiti!" 

Otkrivenje (Šarić)